**Likumprojekta “Grozījumi Mikrouzņēmumu nodokļa likumā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Mikrouzņēmumu nodokļa likumā” (turpmāk – likumprojekts) paredz, ka mikrouzņēmumu nodokļa maksātājiem no 2021.gada 1.jūlija ir izvēles iespēja mikrouzņēmumu nodokļa aprēķināšanā un nomaksā izmantot vienkāršotu nodokļa nomaksas risinājumu likuma “Par nodokļiem un nodevām” izpratnē.  Vienlaikus likumprojekts paredz, ka lēmumu par mikrouzņēmuma kā mikrouzņēmumu nodokļa maksātāja reģistrēšanu rakstveidā neizdod, bet lēmumu paziņo, informāciju publicējot Valsts ieņēmumu dienesta tīmekļvietnē.  Likumprojekts stājas spēkā 2021.gada 1.jūlijā. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Ministru kabineta 2019.gada 7.maija rīkojuma Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” (turpmāk – Valdības rīcības plāns) uzdevums Nr.011 pasākums Nr.11.2.  Ministru kabineta 2020.gada 22.septembra sēdes protokola Nr.55 38.§ 5.punkts.  Finanšu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ***VID lēmuma paziņošanas veids par mikrouzņēmumu nodokļa (MUN) maksātāja reģistrēšanu***  Saskaņā ar Mikrouzņēmumu nodokļa likuma 4.panta piekto daļu Valsts ieņēmumu dienests (turpmāk – VID) piecu darbdienu laikā pēc tam, kad saņemts pieteikums par MUN maksātāja statusa iegūšanu, vai pēc Mikrouzņēmumu nodokļa likuma 4.panta otrajā daļā minētās informācijas saņemšanas no Uzņēmumu reģistra pieņem lēmumu par mikrouzņēmuma kā MUN maksātāja reģistrēšanu vai lēmumu par reģistrācijas atteikumu, ja VID rīcībā ir informācija, ka iesniedzējs neatbilst Mikrouzņēmumu nodokļa likumā noteiktajiem mikrouzņēmuma kritērijiem un ierobežojumiem un tādēļ tam nevar piešķirt MUN maksātāja statusu.  Šobrīd VID labvēlīgu lēmumu (administratīvo aktu) par mikrouzņēmuma kā MUN maksātāja reģistrāciju izdod rakstveidā. Lai mazinātu administratīvo slogu un paplašinātu privātpersonai labvēlīgu lēmumu (administratīvo aktu) veidus, kuri būtu izdodami citā, nevis rakstveidā, un paziņojami, publicējot informāciju VID tīmekļvietnē, likumprojekts paredz, ka lēmumu par mikrouzņēmuma kā MUN maksātāja reģistrēšanu rakstveidā neizdod, bet lēmumu paziņo, informāciju publicējot VID tīmekļvietnē. Saskaņā ar Paziņošanas likuma 11.panta piekto daļu šāds lēmums (administratīvais akts) stājas spēkā nākamajā darba dienā pēc informācijas publicēšanas.  Savukārt attiecībā uz nelabvēlīgu lēmumu (administratīvo aktu) par atteikumu reģistrēt mikrouzņēmumu kā MUN maksātāju tiek saglabāts esošais lēmuma paziņošanas veids un spēkā stāšanās kārtība.  ***Vienkāršota (atvieglota) MUN aprēķināšanas un maksāšanas kārtība, izmantojot vienkāršoto nodokļa nomaksas risinājumu***  Valdības rīcības plāna uzdevumā Nr.011 iekļautais pasākums Nr.11.2. paredz sadarbībā ar finanšu nozari izvērtēt iespēju ieviest brīvprātīgu risinājumu nodokļu maksātājiem, kuri maksā nodokli no apgrozījuma, - saimnieciskās darbības ieņēmumu (turpmāk – SDI) kontu. Ieviešot minēto pasākumu, sasniedzamais mērķis ir atvieglot mazajiem un vidējiem uzņēmumiem birokrātiskos procesus un samazināt administratīvo slogu, radot motivējošu vidi nodokļu samaksai.  Saskaņā ar Ministru kabineta 2020.gada 22.septembra sēdes protokola Nr.55 38.§ 5.punktu Finanšu ministrijai uzdots līdz 2021.gada 1.februārim iesniegt izskatīšanai Ministru kabinetā normatīvo aktu projektus, lai noteiktu vienkāršotu nodokļu nomaksas risinājumu. Lai ieviestu vienkāršotu nodokļa nomaksas risinājumu VID un kredītiestādēm ir nepieciešams pielāgot informācijas sistēmas, tādējādi ir jāparedz samērīgs laiks izmaiņu izstrādei un ieviešanai informācijas sistēmās. Ņemot vērā minēto, lai nodrošinātu vienkāršotā nodokļa nomaksas risinājuma ieviešanu (t.sk. informācijas sistēmu pielāgošanu) ar 2021.gada 1.jūliju, nepieciešams savlaicīgi izstrādāt normatīvo aktu grozījumus, kas saistīti ar vienkāršotā nodokļa nomaksas risinājuma un SDI konta regulējumu.  Vispārējie nosacījumi attiecībā uz vienkāršoto nodokļa nomaksas risinājumu (t.i., izmantošanas nosacījumi, darbības uzsākšana un izbeigšanas kārtība, nodokļa aprēķināšana, ieturēšana vienkāršotā nodokļa nomaksas risinājuma ietvaros, kā arī datu apmaiņa starp VID un kredītiestādēm) tiks noteikti likumā “Par nodokļiem un nodevām”.  Grozījumi likumā “Par nodokļiem un nodevām” paredz, ka nodokļu maksātājs var pieteikties izmantot vienkāršoto nodokļa nomaksas risinājumu tikai tad, ja konkrētais nodokļa likums paredz vienkāršotā nodokļa nomaksas risinājuma izmantošanas iespēju attiecīgā nodokļa aprēķināšanai un maksāšanai. Tādējādi, lai MUN maksātāji varētu izmantot vienkāršoto nodokļa nomaksas risinājumu, Mikrouzņēmumu nodokļa likumā ir nepieciešams veikt atbilstošus grozījumus.  *Nosacījumi vienkāršotā nodokļa nomaksas risinājuma izmantošanai*  Likumprojekts paredz, ka ar 2021.gada 1.jūliju MUN maksātājiem būs iespēja MUN aprēķināšanā un maksāšanā izmantot vienkāršoto nodokļa nomaksas risinājumu un nesniegt MUN ceturkšņa deklarāciju un neveikt MUN samaksu vispārējā (Mikrouzņēmumu nodokļa likuma 7. pantā noteiktajā) kārtībā, ja tiks ievēroti šādi nosacījumi:   * MUN maksātājs ievēro likumā “Par nodokļiem un nodevām” noteiktos nosacījumus attiecībā uz vienkāršotā nodokļa nomaksas risinājuma izmantošanu; * MUN maksātājam nav MUN parādu dienā, kad tas piesakās izmantot vienkāršoto nodokļa nomaksas risinājumu; * periodā, kamēr MUN maksātājs izmanto vienkāršoto nodokļa nomaksas risinājumu, visi MUN maksātāja saimnieciskās darbības ieņēmumi ir ieskaitīti vai iemaksāti SDI kontā (likuma “Par nodokļiem un nodevām” izpratnē) un uzrādīti SDI konta kredīta apgrozījumā; * mikrouzņēmums kārto grāmatvedības uzskaiti vienkāršā ieraksta sistēmā.   Nosacījums, ka MUN maksātājs var izmantot vienkāršoto nodokļa nomaksas risinājumu, ja tam nav MUN parādu dienā, kad tas piesakās izmantot vienkāršoto nodokļa nomaksas risinājumu, noteikts, jo, ja MUN maksātājam būs MUN parāds, viņam pašam vispārējā kārtībā jāsamaksā MUN vienotajā nodokļu kontā. Savukārt vienkāršotais nodokļa nomaksas risinājums paredz, ka nodokļa maksātājam pašam nav jāsniedz deklarācijas un jāmaksā nodoklis vienotajā nodokļu kontā, kas šajā gadījumā nebūtu pilnībā piemērojams.  Saskaņā ar likumu  “Par grāmatvedību” individuālie komersanti, individuālie uzņēmumi, zemnieku un zvejnieku saimniecības, kuru apgrozījums (ieņēmumi) no saimnieciskajiem darījumiem iepriekšējā pārskata gadā nepārsniedz 300 000 *euro*, un citas fiziskās personas, kas veic saimniecisko darbību, ir tiesīgas grāmatvedību kārtot vienkāršā ieraksta sistēmā. Turklāt fiziskām personām, kuras savu saimniecisko darījumu nodrošināšanai veic tikai bezskaidras naudas norēķinus un izmanto atsevišķu maksājumu kontu, ir samazinātas administratīvās prasības grāmatvedības kārtošanā.  Šīs personas saimnieciskās darbības ieņēmumus un ar to gūšanu saistītos izdevumus var nereģistrēt Saimnieciskās darbības ieņēmumu un izdevumu uzskaites žurnālā.  Ministru kabineta 2007.gada 20.marta noteikumu Nr. 188 “Kārtība, kādā individuālie komersanti, individuālie uzņēmumi, zemnieku un zvejnieku saimniecības, citas fiziskās personas, kas veic saimniecisko darbību, kārto grāmatvedību vienkāršā ieraksta sistēmā” 4.1 punkts noteic, ka fiziskā persona (gan iedzīvotāju ienākuma nodokļa, gan mikrouzņēmuma nodokļa maksātājs*)*, saimnieciskās darbības ieņēmumus un ar to gūšanu saistītos izdevumus var nereģistrēt Saimnieciskās darbības ieņēmumu un izdevumu uzskaites žurnālā, ja tā savu saimniecisko darījumu nodrošināšanai veic tikai bezskaidras naudas norēķinus, šim nolūkam izmantojot atsevišķu maksājumu kontu, kuru tai atvēris personas maksājumu pakalpojumu sniedzējs Maksājumu pakalpojumu un elektroniskās naudas likuma izpratnē (turpmāk arī – kredītiestāde (banka)). Šādā gadījumā visi nepieciešamie dati par fiziskās personas saimnieciskajiem darījumiem, lai fiksētu nodokļu aprēķināšanai nepieciešamos datus, tiek iegūti, pamatojoties uz kredītiestādes (bankas) izsniegtajiem konta izrakstiem.  Vienkāršotais nodokļa nomaksas risinājums nav piemērojams nodokļa maksātājam, kas grāmatvedības uzskaiti kārto divkāršā ieraksta sistēmā, jo minētā grāmatvedības uzskaite tiek kārtota pēc uzkrāšanas principa, t.i., darījumi un citi notikumi tiek atzīti tad, kad tie rodas, nevis tikai tad, kad tiek saņemta nauda vai tās ekvivalenti. Tādējādi attiecīgi darījumus un notikumus reģistrē to periodu grāmatvedības reģistros un uzrāda to periodu finanšu pārskatos, uz kuriem tie attiecas. Savukārt vienkāršotais nodokļa nomaksas risinājums paredz, ka MUN vajadzībām ieņēmumus atzīst tad, kad tie ieskaitīti vai iemaksāti SDI kontā.  Saskaņā ar vispārējo vienkāršotā nodokļa nomaksas risinājuma regulējumu, kas paredzēts likumā “Par nodokļiem un nodevām”, nodokļu maksātājam, kurš izmanto vienkāršoto nodokļa nomaksas risinājumu, ir pienākums nodrošināt, ka visi ar saimniecisko darbību saistītie ieņēmumi tiek ieskaitīti vai iemaksāti, ja tie tiek gūti skaidrā naudā, SDI kontā. Tāpat nodokļu maksātājam ir tiesības izbeigt vienkāršotā nodokļa nomaksas risinājuma izmantošanu un veikt nodokļa aprēķināšanu un nomaksu, ievērojot vispārējos konkrētā nodokļa likuma nosacījumus.  Ņemot vērā, ka SDI kontā varēs iemaksāt arī saimnieciskās darbības ieņēmumus, kas gūti skaidrā naudā, nepieciešams noteikt samērīgu termiņu, kurā minētie ieņēmumi ir jāiemaksā SDI kontā, kā arī jāparedz, ka tie saimnieciskās darbības ieņēmumi, kas gūti skaidrā naudā periodā, kad MUN maksātājs izmanto vienkāršoto nodokļa nomaksas risinājumu, tiek iemaksāti SDI kontā ne vēlāk kā līdz saimnieciskās darbības izbeigšanai vai vienkāršotā nodokļa nomaksas risinājuma izbeigšanai.  Tādējādi likumprojekts paredz, ka, ja MUN maksātājs izmanto MUN aprēķināšanā un maksāšanā vienkāršoto nodokļa nomaksas risinājumu, viņš visus taksācijas gada laikā skaidrā naudā gūtos saimnieciskās darbības ieņēmumus iemaksā SDI kontā 15 dienu laikā no skaidras naudas saņemšanas dienas, bet ne vēlāk kā līdz taksācijas gada 31.decembrim vai līdz saimnieciskās darbības izbeigšanai, ja MUN maksātājs izbeidz saimniecisko darbību taksācijas gada laikā, vai līdz vienkāršotā nodokļa nomaksas risinājuma izmantošanas izbeigšanai, ja MUN maksātājs taksācijas gada laikā izbeidz vienkāršotā nodokļa nomaksas risinājuma izmantošanu.  Tādējādi, ja MUN maksātājs izmantos vienkāršoto nodokļa nomaksas risinājumu, viņam pašam nebūs jāveic MUN aprēķināšana, deklarēšana un nomaksa vispārējā kārtībā, bet to, savstarpēji sadarbojoties, nodrošinās VID un kredītiestāde, kura MUN maksātājam būs atvērusi SDI kontu. Tomēr MUN maksātājam, kas ir izvēlējies izmantot SDI kontu, var rasties pienākums pašam aprēķināt, deklarēt un nomaksāt MUN vispārējā kārtībā, ja tas neievēro Mikrouzņēmumu nodokļa likumā un likumā “Par nodokļiem un nodevām” noteikto attiecībā uz vienkāršotā nodokļa nomaksas risinājuma izmantošanu.  Vienkāršotā nodokļa nomaksas risinājums MUN nomaksai nav piemērots MUN maksātājiem gadījumos, ja MUN tiek nodarbināti darbinieki un par tiem maksā darbaspēka nodokļus vispārējā kārtībā, kā arī tad, ja MUN taksācijas gada laikā reģistrējas kā pievienotās vērtības nodokļa (turpmāk – PVN) maksātājs (attiecīgi ar nākamo taksācijas gadu zaudējot MUN maksātāja statusu).  *SDI konta izmantošanas uzsākšana un izbeigšana*  Saskaņā ar paredzētajiem grozījumiem likumā “Par nodokļiem un nodevām”, nodokļu maksātājam, ievērojot konkrētajā nodokļu likumā noteikto, ir tiesības pieteikties vienkāršotā nodokļa nomaksas risinājuma izmantošanai, iesniedzot VID Elektroniskās deklarēšanas sistēmā (turpmāk – EDS) iesniegumu, kurā norāda SDI konta numuru, kredītiestādi, kura atvērusi šo kontu, un plānoto datumu tā darbības uzsākšanai vienkāršotā nodokļa nomaksas risinājuma ietvaros. Likumā “Par nodokļiem un nodevām” ir paredzēti arī termiņi, kādos nodokļu maksātājam jāiesniedz VID iesniegums par vienkāršotā nodokļa nomaksas risinājuma izmantošanu. Ja VID un kredītiestāde būs apstiprinājusi, ka nodokļu maksātājs var izmantot vienkāršoto nodokļa nomaksas risinājumu un SDI kontu, VID EDS nodokļu maksātājam paziņos par vienkāršotā nodokļa nomaksas risinājuma izmantošanas uzsākšanu, norādot datumu, ar kuru nodokļu maksātājs to var uzsākt izmantot.  Savukārt attiecībā uz vienkāršotā nodokļa nomaksas risinājuma izmantošanas izbeigšanu grozījumi likumā “Par nodokļiem un nodevām” paredz, ka nodokļu maksātājam, ievērojot konkrētā nodokļa likumā noteikto, ir tiesības izbeigt vienkāršotā nodokļa nomaksas risinājuma piemērošanu SDI kontam, iesniedzot iesniegumu VID EDS ne vēlāk kā trīs darbdienas pirms plānotās vienkāršotā nodokļa nomaksas risinājuma piemērošanas izbeigšanas SDI kontam.  Ņemot vērā minēto, Mikrouzņēmumu nodokļa likumā ir nepieciešams noteikt regulējumu, kas paredz brīdi, ar kuru nodokļu maksātājs var uzsākt izmantot vienkāršoto nodokļa nomaksas risinājumu, kā arī brīdi, ar kuru MUN maksātājs var beigt izmantot vienkāršoto nodokļa nomaksas risinājumu, ievērojot likumā “Par nodokļiem un nodevām” noteiktos minēto iesniegumu iesniegšanas termiņu.  Nosakot dienu, ar kuru MUN maksātājs var uzsākt vai izbeigt izmantot vienkāršoto nodokļu risinājumu, ņemta vērā diena, ar kuru nodokļu maksātājs var iegūt MUN maksātāja statusu, kā arī tas, ka MUN maksātāja pārskata periods ir ceturksnis.  Tādējādi likumprojekts paredz, ka MUN maksātājs, ievērojot likumā “Par nodokļiem un nodevām” noteikto termiņu, kādā iesniedz iesniegumu vienkāršotā nodokļa nomaksas risinājuma izmantošanas uzsākšanai, vienkāršoto nodokļa nomaksas risinājumu ir tiesīgs uzsākt izmantot:  1) līdz ar MUN maksātāja statusa iegūšanas dienu, ja iestājas viens no šādiem gadījumiem:  a) jaunizveidota mikrouzņēmuma īpašnieks izvēlas būt MUN maksātājs,  b) mikrouzņēmums ir uzņēmumu ienākuma nodokļa vai iedzīvotāju ienākuma nodokļa maksātājs, bet Mikrouzņēmumu nodokļa likuma 4.panta ceturtajā daļā noteiktajā kārtībā maina piemērojamo nodokļa režīmu uz MUN režīmu ar nākamo taksācijas periodu;  2) ar nākamā ceturkšņa 1. datumu, ja MUN maksātājs jau darbojas MUN režīmā.  Piemēram, ja MUN maksātājs, kas jau darbojas MUN režīmā, iesniedz VID iesniegumu 8.martā, tad tas var uzsākt izmantot vienkāršoto nodokļa nomaksas risinājumu ar 1.aprīli.  Savukārt attiecībā uz vienkāršotā nodokļa nomaksas risinājuma izmantošanas izbeigšanu likumprojekts paredz, ka MUN maksātājam, ievērojot likumā “Par nodokļiem un nodevām” noteikto termiņu, kādā iesniedz iesniegumu vienkāršotā nodokļa nomaksas risinājuma izmantošanas izbeigšanai, ir tiesīgs izbeigt izmantot vienkāršoto nodokļa nomaksas risinājumu vienā no turpmāk minētajiem veidiem:  1) ar nākamā ceturkšņa 1. datumu (tas nozīmē, ka MUN maksātājs līdz kārtējā ceturkšņa pēdējam datumam (ieskaitot) var izmantot vienkāršoto nodokļa nomaksas risinājumu, bet ar nākamā ceturkšņa 1.datumu tas vairs neizmanto vienkāršoto nodokļa nomaksas risinājumu un maksā nodokļus vispārējā kārtībā);  2) ar dienu, kad zaudē MUN maksātāja statusu.  Piemēram, ja MUN maksātājs, kurš vēlas izbeigt izmantot vienkāršoto nodokļa nomaksas risinājumu un par turpmākajiem ceturkšņiem maksāt MUN vispārējā kārtībā, iesniedz VID iesniegumu 15.septembrī, tad tas varēs izbeigt izmantot vienkāršoto nodokļa nomaksas risinājumu ar 1.oktobri (ar 1.oktobri jau MUN piemēro vispārējā kārtībā).  Ja MUN maksātājs izbeigs izmantot vienkāršoto nodokļa nomaksas risinājumu (arī slēgs SDI kontu), ievērojot likumā “Par nodokļiem un nodevām” noteikto iesnieguma iesniegšanas termiņu un Mikrouzņēmumu nodokļa likumā noteikto brīdi, ar kuru tas var izbeigt vienkāršotā nodokļa nomaksas risinājumu, kā arī ievēros likumā “Par nodokļiem un nodevām” un Mikrouzņēmumu nodokļa likumā noteikto regulējumu attiecībā uz vienkāršotā nodokļa nomaksas risinājuma izmantošanu, viņam par pēdējo pārskata ceturksni, kurā viņš izmanto vienkāršoto nodokļa nomaksas risinājumu, neradīsies papildu pienākumi. MUN maksātājam pašam būs jāsāk sniegt taksācijas perioda MUN ceturkšņa deklarācija un jānomaksā MUN vienotajā nodokļu kontā vispārējā kārtībā tikai par nākamo pārskata ceturksni.  Savukārt, ja MUN maksātājs izbeigs izmantot vienkāršoto nodokļa nomaksas risinājumu (arī slēgs SDI kontu), neievērojot minētos termiņus, vai neievēros Mikrouzņēmumu nodokļa likumā vai likumā “Par nodokļiem un nodevām” noteikto attiecībā uz vienkāršotā nodokļa nomaksas risinājuma izmantošanu, viņam būs jāsniedz taksācijas perioda MUN ceturkšņa deklarācija un jāmaksā MUN vispārējā kārtībā arī par pārskata ceturksni, kurā minētās prasības nav ievērotas.  *MUN aprēķināšanas un samaksas kārtība*  Atbilstoši vispārējam vienkāršotā nodokļa nomaksas risinājuma regulējumam, kas tiks noteikts likumā “Par nodokļiem un nodevām” kredītiestāde (sākot ar datumu, kad MUN maksātājs uzsāk izmantot vienkāršoto nodokļa nomaksas risinājumu) no katras SDI kontā ienākošā maksājuma, kas veido minētā konta kredīta apgrozījumu, nekavējoties dara nepieejamu MUN maksātājam (rezervē) summu, kas aprēķināta, piemērojot MUN likmi, ko VID paziņojis kredītiestādei. VID paziņos kredītiestādei konkrētā MUN maksātāja SDI kontā ienākošajam maksājumam piemērojamo MUN likmi, ņemot vērā konkrētā mikrouzņēmuma taksācijas perioda (kalendāra gada) apgrozījumu un SDI konta kredīta apgrozījumu. Kredītiestāde informēs VID par MUN maksātāja SDI konta iepriekšējās dienas kredīta apgrozījumu. Savukārt VID attiecīgajai kredītiestādei sniegs informāciju par nodokļa apmēru, kas iemaksājams vienotajā nodokļu kontā. Kredītiestāde, pamatojoties uz VID sniegto informāciju, iemaksās MUN vienotajā nodokļu kontā.  Ja MUN maksātājs, kas jau darbojas MUN režīmā, izvēlas uzsākt izmantot vienkāršoto nodokļa nomaksas risinājumu ar nākamā ceturkšņa 1.datumu, tad šim MUN maksātājam par tiem pārskata ceturkšņiem, līdz tiek uzsākts vienkāršotais nodokļa nomaksas risinājums, būs jāiesniedz taksācijas perioda MUN ceturkšņa deklarācija vispārējā, Mikrouzņēmumu nodokļa likumā noteiktajā, kārtībā. Piemēram, ja MUN maksātājs izvēlas uzsākt izmantot vienkāršoto nodokļa nomaksas risinājumu ar 4.ceturkšņa 1.datumu – 2021.gada 1.oktobri, tad MUN maksātājam par 2021.gada 3.ceturksni būs jāiesniedz MUN deklarācija un jāmaksā MUN vispārējā, Mikrouzņēmumu nodokļa likumā noteiktajā, kārtībā, kā arī minētajam MUN maksātājam būs tiesības precizēt MUN deklarāciju vispārējā, Mikrouzņēmumu nodokļa likumā noteiktajā, kārtībā.  Ņemot vērā, ka jau reģistrētie MUN maksātāji varēs izvēlēties izmantot vienkāršoto nodokļa nomaksas risinājumu ar taksācijas perioda (kalendāra gada) nākamā ceturkšņa 1. datumu, (piemēram, ar 3.ceturkšņa 1. datumu – 2021.gada 1.jūliju), bet MUN deklarācija par 2.ceturksni ir jāiesniedz VID līdz ceturksnim sekojošā mēneša piecpadsmitajam datumam (2021.gada 15.jūlijam), var rasties situācija, ka uz SDI konta uzsākšanas brīdi VID nav informācija par mikrouzņēmuma apgrozījumu 2.ceturksnī. Tādējādi varētu rasties situācija, ka VID paziņos kredītiestādei, ka no SDI kontā ienākošā maksājuma jāietur MUN likme 25% apmērā, bet pēc MUN 2.ceturkšņa deklarācijas iesniegšanas izrādās - mikrouzņēmuma taksācijas perioda apgrozījums pārsniedz apgrozījuma apmēru, kuram piemēro zemāko MUN likmi. Līdz ar to no 3.ceturksnī SDI kontā ienākošajiem maksājumiem nebija pamats ieturēt MUN likmi 25% apmērā, bet bija jāietur MUN likme 40% apmērā.  Lai novērstu minētās situācijas likumprojekts paredz, ka, ja MUN maksātājs, kas darbojas MUN režīmā, izvēlas izmantot vienkāršoto nodokļa nomaksas risinājumu ar taksācijas perioda nākamā ceturkšņa 1. datumu, tad MUN likme (periodā no vienkāršotā nodokļa nomaksas risinājuma izmantošanas uzsākšanas dienas līdz otrajai darba dienai pēc Mikrouzņēmumu nodokļa likuma 7.panta otrajā daļā noteiktās MUN ceturkšņa deklarācijas iesniegšanas dienas), kas paziņojama kredītiestādei kā piemērojamā MUN likme, ir 40 % no katra SDI kontā ienākošā maksājuma, kas veido SDI konta kredīta apgrozījumu.  Pēc MUN ceturkšņa deklarācijas iesniegšanas VID rīcībā būs informācija par MUN maksātāja iepriekšējā ceturkšņa apgrozījumu. Ja pēc MUN ceturkšņa deklarācijas iesniegšanas MUN maksātājam izveidosies MUN pārmaksa, tad VID reizi ceturksnī vai pēc MUN maksātāja iesnieguma saņemšanas veiks pārrēķinu un informēs MUN maksātāju par MUN pārmaksu. VID, pamatojoties uz MUN maksātāja iesniegumu, saskaņā ar likumā “Par nodokļiem un nodevām” noteikto veiks pārmaksātā MUN atmaksu uz MUN maksātāja maksājumu kontu, kas nav SDI konts.  Atbilstoši Mikrouzņēmumu nodokļa likuma 7.panta otrajā daļā noteiktajam, mikrouzņēmums iesniedz VID MUN ceturkšņa deklarāciju līdz ceturksnim sekojošā mēneša piecpadsmitajam datumam.  Saskaņā ar Mikrouzņēmumu nodokļa likuma 7.panta piekto daļu mikrouzņēmumam ir tiesības ne vairāk kā divas reizes precizēt MUN deklarāciju par pārskata ceturksni mēneša laikā pēc MUN ceturkšņa deklarācijas iesniegšanas dienas, kas noteikta Mikrouzņēmumu nodokļa likuma 7.panta otrajā daļā. Savukārt atbilstoši Mikrouzņēmumu nodokļa likuma 7.panta sestajai daļai  pēc Mikrouzņēmumu nodokļa likuma 7.panta piektajā daļā noteiktā termiņa beigām mikrouzņēmumam ir tiesības iesniegt tikai tādus MUN deklarācijas precizējumus, kuri palielina maksājamā nodokļa apmēru. Tādējādi MUN maksātājam mēneša laikā pēc MUN ceturkšņa deklarācijas iesniegšanas dienas (ceturksnim sekojošā mēneša piecpadsmitā datuma) ir tiesības iesniegt precizēto MUN deklarāciju un palielināt vai samazināt MUN deklarācijā norādīto mikrouzņēmuma apgrozījumu un aprēķināto MUN. Savukārt pēc tam, kad ir pagājis minētais termiņš, MUN maksātājam ir tiesības iesniegt tikai tādus MUN deklarācijas precizējumus, kas palielina maksājamā MUN apmēru.  Tādējādi MUN maksātājam, kurš jau darbojas MUN režīmā un izvēlas uzsākt izmantot vienkāršoto nodokļa nomaksas risinājumu ar taksācijas perioda nākamā ceturkšņa 1.datumu (piemēram, ar 4.ceturkšņa 1.datumu – 2021.gada 1.oktobri), ir tiesības iesniegt precizēto MUN deklarāciju par iepriekšējiem ceturkšņiem (kad MUN maksātājs piemēroja MUN vispārējā kārtībā) un precizēt deklarācijā norādīto mikrouzņēmuma apgrozījumu un aprēķināto MUN. Līdz ar to varētu rasties situācija, ka, iesniedzot precizēto MUN deklarāciju, tiek palielināts vai samazināts mikrouzņēmuma taksācijas perioda apgrozījums, kā rezultātā no SDI kontā ienākošajiem maksājumiem ir samaksāts lielāks vai mazāks MUN, un MUN maksātājam rodas MUN piemaksa vai pārmaksa (piemēram, MUN maksātājs, kas jau darbojas MUN režīmā, uzsāk izmantot vienkāršoto nodokļa nomaksas risinājumu ar 4. ceturksni – 2021.gada 1.oktobri, tas 2021.gada 5.oktobrī iesniedz MUN deklarāciju par 3.ceturksni, bet 2021.gada 10.novembrī iesniedz precizēto MUN deklarāciju par 3.ceturksni, ar kuru palielina vai samazina deklarācijā norādīto apgrozījumu, kā rezultātā no SDI kontā ienākošajiem maksājumiem ir piemērots lielāks vai mazāks MUN).  Līdz ar to ir nepieciešams paredzēt regulējumu, kas nosaka VID un MUN maksātāja darbības, ja rodas minētā situācija.  Tādējādi likumprojekts paredz, ka, ja MUN maksātājs, kas jau darbojas MUN režīmā, izvēlas izmantot vienkāršoto nodokļa nomaksas risinājumu ar taksācijas perioda (kalendāra gada) nākamā ceturkšņa 1. datumu un iesniedz precizētu taksācijas perioda MUN ceturkšņa deklarāciju, pēc tam, kad kredītiestāde uz VID sniegtās informācijas pamata ir ieskaitījusi vienotajā nodokļu kontā MUN:  1) VID veiks pārrēķinu par tiem taksācijas perioda ceturkšņiem, kad mikrouzņēmuma apgrozījums pārsniedz Mikrouzņēmumu nodokļa likuma 6.pantā noteikto slieksni un mainās MUN likme, informējot MUN maksātāju par MUN piemaksu, un MUN maksātājs līdz ceturksnim sekojošā mēneša 23.datumam iemaksās trūkstošo MUN vienotajā nodokļu kontā;  2) VID reizi ceturksnī vai pēc MUN maksātāja iesnieguma saņemšanas veiks pārrēķinu un informēs MUN maksātāju par MUN pārmaksu. VID, pamatojoties uz MUN maksātāja iesniegumu, saskaņā ar likumā “Par nodokļiem un nodevām” noteikto veiks pārmaksātā MUN atmaksu uz MUN maksātāja maksājumu kontu, kas nav SDI konts.  Ņemot vērā, ka MUN maksātājs varēs uzsākt izmantot SDI kontu ar taksācijas perioda nākamā ceturkšņa 1. datumu, nepieciešams nodrošināt MUN maksātāja saimnieciskās darbības ieņēmumu (apgrozījuma) un samaksātā MUN uzskaiti par visu taksācijas periodu (kalendāra gadu). Tādējādi likumprojekts paredz, ka VID, pamatojoties uz mikrouzņēmuma iesniegto taksācijas perioda MUN ceturkšņa deklarāciju un informāciju, kuru sniegusi kredītiestāde, kas atvērusi MUN maksātājam SDI kontu, uzskaita mikrouzņēmuma taksācijas perioda apgrozījumu un MUN maksātāja samaksāto MUN, tai skaitā MUN, kas samaksāts, izmantojot SDI kontu.  *Ja MUN maksātājs beidz izmantot vienkāršoto nodokļa nomaksas risinājumu vai neievēro nosacījumus*  Ja MUN maksātājs izbeigs izmantot vienkāršoto nodokļa nomaksas risinājumuvai neievēros vienkāršotā nodokļa nomaksas risinājuma izmantošanas nosacījumus, MUN maksātājam būs jāsniedz taksācijas perioda MUN ceturkšņa deklarācija un jāmaksā MUN vispārējā kārtībā.  Likumprojekts paredz, ka, ja MUN maksātājs, neievērojot Mikrouzņēmumu nodokļa likumā noteikto kārtību, izbeidz izmantot vienkāršoto nodokļa nomaksas risinājumu (arī slēdz SDI kontu) vai neievēro Mikrouzņēmumu nodokļa likumā vai likumā “Par nodokļiem un nodevām” noteikto attiecībā uz vienkāršotā nodokļa nomaksas izmantošanu, tas iesniedz MUN ceturkšņa deklarāciju par kārtējo ceturksni un maksā MUN Mikrouzņēmumu nodokļa likuma 7.pantā noteiktajā kārtībā.  Ja MUN maksātājam, kas izvēlējies MUN aprēķināšanai un maksāšanai izmantot vienkāršoto nodokļa nomaksas risinājumu, saskaņā ar Mikrouzņēmumu nodokļa likumā vai likumā “Par nodokļiem un nodevām” noteikto, rodas pienākums iesniegt MUN ceturkšņa deklarāciju par kārtējo ceturksni un samaksāt MUN vispārējā kārtībā, viņš iesniedz kārtējā ceturkšņa MUN deklarāciju un papildus VID rīcībā esošajai informācijai par SDI konta kredīta apgrozījumu un samaksāto MUN, kuru sniegusi kredītiestāde, MUN deklarācijā norāda to mikrouzņēmuma ceturkšņa apgrozījuma daļu, kas nav aplikta ar MUN, sadalījumā pa ceturkšņa mēnešiem un no tā aprēķināto MUN.  Ņemot vērā, ka šobrīd Mikrouzņēmumu nodokļa likumā ir noteikti ierobežojumi MUN maksātājam iesniegt precizēto MUN ceturkšņa deklarāciju, tad šādiem ierobežojumiem ir jābūt noteiktiem arī tiem MUN maksātājiem, kas būs izvēlējušies izmantot vienkāršoto nodokļa nomaksas risinājumu. Tādējādi likumprojekts paredz, ka MUN maksātājs var precizēt MUN deklarāciju, ievērojot Mikrouzņēmumu nodokļa likuma 7.panta piektajā un sestajā daļā noteikto.  Ņemot vērā, ka VID būs informācija par SDI konta kredīta apgrozījumu un MUN, kas samaksāts, izmantojot SDI kontu, lai mazinātu slogu MUN maksātājiem, VID EDS izveidos taksācijas perioda MUN ceturkšņa deklarāciju. Ja MUN maksātājs Mikrouņēmumu nodokļa likuma 7. panta otrajā daļā noteiktajā MUN ceturkšņa deklarācijas iesniegšanas termiņā nebūs apstiprinājis VID EDS izveidotajā deklarācijā norādītās informācijas patiesumu (nebūs iesniedzis minēto deklarāciju), precizējis vai papildinājis deklarācijā norādīto informāciju, tiks uzskatīts, ka viņš piekrīt VID aizpildītajā MUN ceturkšņa deklarācijā iekļautajai informācijai un tādējādi apliecina, ka nav guvis citus ar MUN apliekamus ieņēmumus. Šī būs pirmreizējā taksācijas perioda MUN ceturkšņa deklarācija. Ja MUN maksātājam būs nepieciešams iesniegt MUN deklarācijas precizējumus, tad MUN maksātājs iesniegs VID precizēto MUN ceturkšņa deklarāciju.  Savukārt, lai MUN maksātājam mazinātu administratīvo slogu, ja tam radies pienākums iesniegt MUN ceturkšņa deklarāciju, VID EDS būs pieejama informācija par MUN maksātāja SDI kontā ieskaitītajiem un iemaksātajiem saimnieciskās darbības ieņēmumiem un MUN, ko kredītiestāde iemaksājusi vienotajā nodokļu kontā. Tādējādi VID EDS sistēmā nodrošinās, ka MUN maksātājam ir pieejama MUN ceturkšņa deklarācijas aizpildīšanai nepieciešamā informācija par SDI konta kredīta apgrozījumu un MUN, kas samaksāts, izmantojot SDI kontu.  *Vienkāršoto nodokļa nomaksas risinājumu nevarēs izmantot MUN maksātājs – SIA un reģistrēts PVN maksātājs, kas pārejas periodā saglabā MUN maksātāja statusu*  No 2021.gada 1.janvāra MUN maksātāja statusu vairs nevarēs iegūt sabiedrība ar ierobežotu atbildību (turpmāk – SIA). Savukārt saskaņā ar Mikrouzņēmumu nodokļa likuma pārejas noteikumiem MUN maksātājam – SIA, kas līdz 2020.gada 31.decembrim ir reģistrēta kā MUN maksātāja vai ieguvusi MUN maksātāja statusu ar 2021.gada 1.janvāri, tiek noteikts pārejas periods – viens gads, kura laikā SIA vēl varēs būt MUN maksātāja. Tādējādi minētais MUN maksātājs – SIA 2021.gadā vēl varēs būt MUN maksātāja, bet ar 2022. gada 1. janvāri tā zaudēs MUN maksātāja statusu un kļūs par uzņēmumu ienākuma nodokļa maksātāju. Ņemot vērā, ka MUN maksātājam – SIA tiek noteikts pārejas periods līdz 2022.gada 1.janvārim un plānots, ka vienkāršotā nodokļa nomaksas regulējums stāsies spēkā ar 2021.gada 1.jūliju, kā arī to, ka SIA ir jākārto grāmatvedība divkāršā ieraksta sistēmā un jāsastāda uzņēmumu gada pārskats (t.sk. bilance, peļņas zaudējumu aprēķins), nav pamata ļaut vienkāršoto nodokļa nomaksas risinājumu izmantot MUN maksātājam – SIA, kura līdz 2021.gada 31.decembrim saglabā MUN maksātāja statusu saskaņā ar Mikrouzņēmumu nodokļa likuma pārejas noteikumu 36.punktu.  Atbilstoši Mikrouzņēmumu nodokļa likuma regulējumam no 2021.gada 1.janvāra reģistrēts PVN maksātājs nevarēs kļūt par MUN maksātāju. Savukārt saskaņā ar Mikrouzņēmumu nodokļa likuma pārejas noteikumiem MUN maksātājs, kas ir reģistrēts PVN maksātājs un līdz 2020.gada 31.decembrim ir reģistrēts kā MUN maksātājs vai ieguvis MUN maksātāja statusu ar 2021.gada 1.janvāri, 2021.gadā vēl varēs būt MUN maksātājs. Ņemot vērā, ka vienkāršotais nodokļa nomaksas risinājums paredz, ka kredītiestāde no katra SDI kontā ienākošā maksājuma, kas veido minētā konta kredīta apgrozījumu, ieturēs nodokli un iemaksās to vienotajā nodokļu kontā, vienkāršotais nodokļa nomaksas risinājums nav piemērojams MUN maksātājam, kurš ir reģistrēts PVN maksātājs, jo tādā gadījumā no katra SDI kontā ienākošā maksājuma PVN summas tiktu ieturēts un samaksāts MUN.  Tādējādi likumprojekts paredz, ka vienkāršoto nodokļa nomaksas risinājumu nevar piemērot MUN maksātājs, kas ir reģistrēts PVN maksātājs un līdz 2021.gada 31.decembrim saglabā MUN maksātāja statusu saskaņā ar Mikrouzņēmumu nodokļa likuma pārejas noteikumu 31.punktu. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts ieņēmumu dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojektā paredzētie grozījumi attieksies uz tiem MUN maksātājiem, kas būs izvēlējušies izmantot vienkāršoto nodokļa nomaksas risinājumu. |
| 2. | Tiesiskā regulējuma ietekme uz tautsaimniecību un administratīvo slogu | Ar 2021.gada 1.jūliju MUN maksātājam, izvēloties MUN aprēķināšanā un nomaksā izmantot vienkāršoto nodokļa nomaksas risinājumu, pašam nebūs jāveic MUN aprēķināšana, deklarēšana un nomaksa vispārējā (Mikrouzņēmumu nodokļa likumā noteiktajā) kārtībā, bet to, savstarpēji sadarbojoties, nodrošinās VID un kredītiestādes. Līdz ar to, ja nodokļa maksātāji izmantos vienkāršoto nodokļa nomaksas risinājumu, būtiski tiks mazināts administratīvais slogs MUN maksātājiem. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021 | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Likumprojekts šo jomu neskar. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar. | | | | | | |
| 8. Cita informācija | Lai nodrošinātu izmaiņu veikšanu VID informācijas sistēmās, izmaksas tiks segtas Finanšu ministrijas (VID) budžeta programmas 33.00.00 “Valsts ieņēmumu un muitas politikas nodrošināšana” 2021.gadam piešķirto valsts budžeta līdzekļu ievaros, kas norādīti likumprojekta “Grozījumi likumā “Par nodokļiem un nodevām”” sākotnējās ietekmes novērtējuma ziņojumā (anotācijā). | | | | | | |

|  |  |  |  |
| --- | --- | --- | --- |
| **IV. Tiesību aktu projekta ietekme uz spēkā esošo tiesību normu sistēmu** | | | |
| 1. | Saistītie tiesību aktu projekti | Likumprojekts, likumprojekts “Grozījumi likumā “Par nodokļiem un nodevām””, likumprojekts “Grozījumi Kredītiestāžu likumā” un likumprojekts “Grozījumi Finanšu stabilitātes nodevas likumā” ir virzāmi izskatīšanai Saeimā vienotā likumprojektu paketē. |
| 2. | | Atbildīgā institūcija | Finanšu ministrija. |
| 3. | | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Izstrādājot vienkāršotā nodokļa nomaksas risinājuma – SDI konta regulējumu, ir notikušas konsultācijas ar biedrības “Latvijas Finanšu nozares asociācija” pārstāvjiem. |
| 2. | Sabiedrības līdzdalība projekta izstrādē | Biedrība “Latvijas Finanšu nozares asociācija” neiebilst pret likumprojekta tālāku virzību. |
| 3. | Sabiedrības līdzdalības rezultāti | Biedrība “Latvijas Finanšu nozares asociācija” neiebilst pret likumprojekta tālāku virzību. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Funkcijas un uzdevumi netiek grozīti.  Jaunas institūcijas nav nepieciešams izveidot.  Nav plānota esošu institūciju likvidācija vai reorganizācija.  Likumprojekts tiks īstenots esošo cilvēkresursu ietvaros. |
| 3. | Cita informācija | Nav. |

Finanšu ministrs J. Reirs

Matveja 67095492

[Liva.Matveja@fm.gov.lv](mailto:Liva.Matveja@fm.gov.lv)

v\_sk. = 4541